
అత్యున్నత న్యాయస్థానం అయోధ్య వివాదంపై ఇచ్చిన సలహా సమంజసమైనదే అయినా దాదాపు సాధ్యం కానిది. సున్నితమైన మత విశ్వాసంతో ముడివడియున్న అంశం కనుక ఇరుపక్షాలూ చర్చల ద్వారా పరిష్కరించుకోవడం ఉత్తమం అని అభిప్రాయపడిన న్యాయపాలికతో అందరూ ఏకీభవించాల్సిందే. అంతకన్నా మెరుగైన దారి లేదు కనుక. అయితే అరవై ఎనిమిదేళ్లుగా కోర్టులో నలుగుతున్న వివాదానికి ఈ తరహా చర్చలు కూడా విఫలమైన చరిత్ర ఉండనే ఉంది. గతంలో (మాజీ) ప్రధానులు చర్చా మార్గాన్ని పరీక్షించి విఫలమయ్యారు. అలా అని ఇది కోర్టు ద్వారా తేలిపోయే అంశం అయితే ఎప్పుడో ముగింపుకి వచ్చేది. అయోధ్యలో రామ జన్మభూమి, మసీదు స్థల వివాదంలో వ్యాజ్యం నడుపుతున్న ముగ్గురు కక్షిదారులు చర్చామార్గాన్ని మరోసారి ప్రయత్నించడంలో తప్పులేదు. అవసరమైతే మధ్యవర్తిగా ఉండడమైనా, లేదా ఆమోదయోగ్యుడైన మధ్యవర్తిని చూడడమైనా చేస్తానని సుప్రీంకోర్టు చెప్పింది. ఇరుమతాలూ పరమతాన్నీ, మనిషినీ గౌరవించమని చెప్పేవే. వాటిని అర్థం చేసుకొనే పరిపక్వతతో, సంయమనంతో సంబంధిత వర్గాలు చర్చలకు సిద్ధం కావాలి. చర్చలు సాగుతున్నంత కాలం ఎలాంటి ప్రకటనలూ బాహాటంగా చెయ్యరాదు. చెయ్యనివ్వరాదు. సున్నితమైన అంశాన్ని సహనంతో అంతే సున్నితంగా హ్యాండిల్ చేసినప్పుడే అసాధ్యం అనుకొన్నది సాధ్యమయ్యే అవకాశముంటుంది. ప్రస్తుత పరిస్థితిలో ఇది సాధ్యమా అనుకోవడం మాత్రం అర్థరహితం కాదు.- డి.వి.జి. శంకరరావు, పార్వతీపురం

atyunnata nyaayasthaanam ayodhya vivaadampai ichina salaha samanjasamainade aina daadaapu saadhyam kaanidi. sunnitamaina matha vishwaasamtho mudivadiyunna amsam kanuka irupakshaaluu charchala dwara parishkarinchukovadam uttamam ani abhipraayapadina nyaayapaalikato andaruu ekibhavinchalsinde. antakanna merugaina daari ledu kanuka. ayithe aravai enimidellugaa kortulo nalugutunna vivaadaaniki ee taraha charchalu kuudaa viphalamaina charitra undane undi. gatamlo (maji) pradhaanulu charcha maargaanni pareekshinchi viphalamayyaru. alaa ani idhi kortu dwara telipoye amsam ayithe eppudo mugimpuki vachedi. ayodhyalo raama janmabhoomi, maseedu sthala vivaadamlo vyaajyam naduputunna mugguru kakshidaarulu charchaamaargaanni marosari prayatninchadamlo tappuledu. avasaramaite madhyavartigaa undadamainaa, leda aamodayogyudaina madhyavartini chudadamaina chestaanani supreenkortu cheppindi. irumataaluu paramataannii, manishinee gouravinchamani cheppeve. vaatini artham chesukone paripakvatato, samyamanamtho sambandhita vargaalu charchalaku siddham kavali. charchalu saagutunnanta kaalam elanti prakatanaluu baahaatamgaa cheyyaraadu. cheyyanivvaraadu. sunnitamaina amsaanni sahanamtho anthe sunnitamgaa handill chesinappude asaadhyam anukonnadi saadhyamayye avakaasamuntundi. prastuta paristhitilo idhi sadhyama anukovadam maatram ardharahitam kaadu.- di.vi.ji. sankararao, paarvatiipuram